# PROTOKOLL

Den 17. desember 2020 ble det ført forhandlinger mellom Norsk Arbeidsmandsforbund og NHO Service og Handel i forbindelse med tariffrevisjonen 2020 av Overenskomst for Tunnel-, bom og broselskaper.

**Til stede**:

Fra Norsk Arbeidsmandsforbund:

Terje Mikkelsen og Trine Wiig møtte fysisk. Cato Uhlmann og Nils Kristian Hidle møtte via teams.

Fra NHO Service:

Hilde Mjønes Nielsen og Helle Stølan Olufsen møtte fysisk. Bendix Klykken møtte via teams.

\*\*\*

**Partene er enige om følgende:**

**§ 1 Lønnsbestemmelser**

Satsene heves med til sammen kr. 4,49. Beløpet utgjør et generelt tillegg på kr. 2 og et garantitillegg på kr. 2,49.

1. **DET GJØRES FØLGENDE ENDRINGER I OVERENSKOMSTEN**

**§ 3 overtids- og skiftarbeid**

**Punkt 3**

**Ny tekst:**

Hvis en arbeidstaker blir spesielt pålagt fremmøte i den ordinære arbeidstid uten å få arbeid, betales 2 timers lønn. For slikt oppmøte på lørdag fra kl. 14.00, søndager og helligdager betales 3 timers lønn.

Til protokollen: Tekstendring medfører ingen realitetsendring

**Punkt 4 første ledd**

Matpengesatsen økes til kr. 90. Henholdsvis kr. 180 for arbeid utover 5 timer.

**Ny § 7 sykefravær**

Overskrift endres til: Sykefravær

**Nytt avsnitt:**

NHO Service og Handel og NAF vil anbefale lokaler parter å gjennomgå grunnlaget for forskuttering av sykepenger der dette ikke gjøres. Bedriftene har ikke adgang til å forskjellsbehandle arbeidstakere i bedriften hva gjelder forskuttering av sykepenger.

Til protokollen: Bestemmelsen gjelder fra 01.01.2022.

**III ØVRIGE BESTEMMELSER OM IKRAFTTREDELSE**

Øvrige endringer i satser og overenskomstbestemmelser gjøres gjeldende med virkning fra og med vedtakelsen.

Ingen reguleringer skal iverksettes før oppgjøret er vedtatt.

Lønnsforhøyelser gjøres ikke gjeldende for arbeidstakere som har sluttet i bedriften før vedtakelsen.

Det foretas ikke omregning eller etterbetaling av overtidstillegg, natt- og helgetillegg, fagbrevtillegg m.v. for arbeid utført før vedtakelsen.

**§ 10 Ikrafttredelse og varighet**

**Ny tekst:**

Denne overenskomsten trer i kraft per 1. april 2020 og gjelder til 31. mars 2022 og videre 1 – ett – år om gangen dersom den ikke av en av partene blir sagt opp skriftlig med 2 – to – måneders varsel.

**Reguleringsbestemmelse for 2. avtaleår**

Før utløpet av 1. avtaleår skal det opptas forhandlinger mellom NHO og LO, eller det organ LO bemyndiger, om eventuelle lønnsreguleringer for 2. avtaleår. Partene er enige om at forhandlingene skal føres på grunnlag av den økonomiske situasjon på forhandlingstidspunktet og utsiktene for 2. avtaleår, samt pris- og lønnsutviklingen i 1. avtaleår.

Endringene i tariffavtalene for 2. avtaleår tas stilling til i LOs Representantskap, eller det organ LO bemyndiger, og NHOs Representantskap.

Hvis partene ikke blir enige, kan den organisasjonen som har fremmet krav innen 14 – fjorten – dager etter forhandlingenes avslutning, si opp de enkelte tariffavtalene med 14 – fjorten – dagers varsel (dog ikke til utløp før 1. april 2021).

Partene er enige om at hensiktsmessige redaksjonelle endringer gjøres ved redigeringen av avtalen.

Partene frafalt alle øvrige krav.

\*\*\*

**Frist for vedtakelse er 23. desember 2020 kl. 12.**

 **Oslo, 17. desember 2020**

**NHO Service og Handel Norsk Arbeidsmandsforbund**

Hilde Mjønes Nielsen Terje Mikkelsen